b"\n_START_ARTICLE_\nSven Erik Kristiansen\n_START_SECTION_\nBiografie\n_START_PARAGRAPH_\nManiac \xc8\x99i-a \xc3\xaenceput cariera muzical\xc4\x83 \xc3\xaen 1986, la v\xc3\xa2rsta de 19 ani. \xc3\x8en acest an Maniac s-a al\xc4\x83turat forma\xc8\x9biei Mayhem. \xc3\x8en 1987, dup\xc4\x83 \xc3\xaenregistrarea EP-ului Deathcrush, Maniac p\xc4\x83r\xc4\x83se\xc8\x99te forma\xc8\x9bia._NEWLINE_\xc3\x8en 1995 Maniac revine ca membru permanent \xc3\xaen Mayhem, iar doi ani mai t\xc3\xa2rziu are loc lansarea EP-ului Wolf's Lair Abyss, prima realizare discografic\xc4\x83 a forma\xc8\x9biei \xc3\xaen noua formul\xc4\x83. \xc3\x8encep\xc3\xa2nd cu acest EP atribu\xc8\x9biile au fost \xc3\xaemp\xc4\x83r\xc8\x9bite: Maniac compunea versurile, iar Blasphemer compunea muzica. Presta\xc8\x9bia scenic\xc4\x83 a lui Maniac era asem\xc4\x83n\xc4\x83toare cu cea a predecesorului s\xc4\x83u, Dead; se t\xc4\x83ia cu cu\xc8\x9bite \xc8\x99i s\xc3\xa2rm\xc4\x83 ghimpat\xc4\x83 \xc8\x99i nu de pu\xc8\x9bine ori ajungea de pe scen\xc4\x83 direct la terapie intensiv\xc4\x83. De asemenea a perpetuat tradi\xc8\x9bia de a avea capete de porc (uneori de oaie) \xc3\xaenfipte \xc3\xaen \xc8\x9b\xc4\x83ru\xc8\x99i pe scen\xc4\x83._NEWLINE_\xc3\x8en 1997 ia na\xc8\x99tere proiectul personal al lui Maniac, Volusp\xc3\xa5, forma\xc8\x9bie \xc3\xaen care el c\xc3\xa2nt\xc4\x83 la toate instrumentele. \xc3\x8en 2000 s-a al\xc4\x83turat forma\xc8\x9biei Wurdulak, iar \xc3\xaen 2001 a fost lansat primul album de studio al acestei forma\xc8\x9bii._NEWLINE_\xc3\x8en 2003, \xc3\xaen timpul unui concert care a avut loc \xc3\xaen Bergen, Norvegia, un fan a fost lovit accidental de un cap de oaie care a fost aruncat de pe scen\xc4\x83 de Maniac. Respectivul fan, pe nume Per Kristian Hagen, a fost diagnosticat cu fractur\xc4\x83 cranian\xc4\x83._NEWLINE_\xc3\x8en 2004 Maniac p\xc4\x83r\xc4\x83se\xc8\x99te Mayhem; motivul a fost tracul (cauzat de alcoolism) care \xc3\xael f\xc4\x83cea s\xc4\x83 uite \xc3\xaen mod frecvent versurile melodiilor. Totul a culminat cu un incident violent \xc3\xaentre Maniac \xc8\x99i Blasphemer \xc3\xaen urma c\xc4\x83ruia Maniac s-a desp\xc4\x83r\xc8\x9bit de forma\xc8\x9bie._NEWLINE_\xc3\x8en 2005 el \xc3\xaempreun\xc4\x83 cu Niklas Kvarforth (cu care a mai colaborat \xc3\xaen Shining) au \xc3\xaenfiin\xc8\x9bat Skitliv, iar \xc3\xaen 2008 el \xc3\xaempreun\xc4\x83 cu Vivian Slaughter (basista \xc8\x99i vocalista forma\xc8\x9biei japoneze Gallhammer) au \xc3\xaenfiin\xc8\x9bat Sehnsucht._NEWLINE_Maniac este c\xc4\x83s\xc4\x83torit cu Vivian Slaughter \xc8\x99i are doi copii (o fat\xc4\x83 \xc8\x99i un b\xc4\x83iat), nici unul dintre ei \xc3\xaempreun\xc4\x83 cu actuala sa so\xc8\x9bie."